Document ID: 32005D0058

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Ιανουαρίου 2005
για τροποποίηση της απόφασης 2003/135/ΕΚ όσον αφορά τον τερματισμό των σχεδίων για την εξάλειψη και τον εμβολιασμό στα ομόσπονδα κράτη Κάτω Σαξονία, Βόρεια Ρηνανία-Βεστφαλία και του σχεδίου εξάλειψης στο ομόσπονδο κράτος του Σάαρλαντ (Γερμανία)
[κοινοποιηθείσα υπό τον αριθμό E(2005) 119]
(Τα κείμενα στη γερμανική και γαλλική γλώσσα είναι τα μόνα αυθεντικά)
(Κείμενο που παρουσιάζει ενδιαφέρον για τον ΕΟΧ)
(2005/58/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2001/89/ΕΚ του Συμβουλίου, της 23ης Οκτωβρίου 2001, σχετικά με κοινοτικά μέτρα για την καταπολέμηση της κλασσικής πανώλης των χοίρων (1), και ιδίως τα άρθρα 16 παράγραφος 1 και 20 παράγραφος 2,
Εκτιμώντας τα ακόλουθα:
(1)
Η Επιτροπή εξέδωσε την απόφαση 2003/135/ΕΚ, της 27ης Φεβρουαρίου 2003, για την έγκριση των σχεδίων για την εξάλειψη της κλασικής πανώλης των χοίρων και τον επείγοντα εμβολιασμό των αγριόχοιρων κατά της κλασικής πανώλης των χοίρων στην Γερμανία, στα ομόσπονδα κράτη Κάτω Σαξονία, Βόρεια Ρηνανία-Βεστφαλία, Ρηνανία-Παλατινάτο και Σάαρλαντ (2) ως σειρά μέτρων για την καταπολέμηση της κλασικής πανώλης των χοίρων.
(2)
Η Επιτροπή εξέδωσε την απόφαση 2004/146/ΕΚ, της 12ης Φεβρουαρίου 2004, για την τροποποίηση της απόφασης 2003/135/ΕΚ σε ό,τι αφορά τον τερματισμό των σχεδίων εμβολιασμού των αγριόχοιρων κατά της κλασικής πανώλης των χοίρων στο ομόσπονδο κράτος Σάαρλαντ και την επέκταση των σχεδίων εμβολιασμού στο ομόσπονδο κράτος της Ρηνανίας-Παλατινάτο.
(3)
Οι γερμανικές αρχές ενημέρωσαν την Επιτροπή σχετικά με την πρόσφατη εξέλιξη της νόσου στους αγριόχοιρους της Κάτω Σαξονίας, Βόρειας Ρηνανίας Βεστφαλίας και στο Σάαρλαντ. Από τα στοιχεία αυτά προκύπτει ότι η κλασική πανώλη των χοίρων στους αγριόχοιρους έχει εκριζωθεί με επιτυχία και ότι τα εγκεκριμένα σχέδια εκρίζωσης και εμβολιασμού δεν χρειάζεται να εφαρμόζονται πλέον στα ομόσπονδα αυτά κράτη.
(4)
Συνεπώς, η απόφαση 2003/135/ΕΚ πρέπει να τροποποιηθεί αναλόγως.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2003/135/ΕΚ τροποποιείται ως εξής:
α)
στο σημείο 1:
-
οι παράγραφοι (A), (B) και (Δ) διαγράφονται,
-
το κείμενο «(Γ) Ρηνανία-Παλατινάτο» αντικαθίσταται από «Ρηνανία-Παλατινάτο»·
β)
στο σημείο 2:
-
οι παράγραφοι (A) και (B) διαγράφονται,
-
το κείμενο «(Γ) Ρηνανία-Παλατινάτο» αντικαθίσταται από «Ρηνανία-Παλατινάτο».
Άρθρο 2
Η παρούσα απόφαση απευθύνεται στην Ομοσπονδιακή Δημοκρατία της Γερμανίας και στη Γαλλική Δημοκρατία.
Βρυξέλλες, 26 Ιανουαρίου 2005.

Labels: 0
18
20
6